ہم تنگ آ چکے ہیں کشمکش زندگی سے، ساحر لدھیانوی کی غزلیں۔
تنگ آ چکے ہیں کشمکش زندگی سے ہم 
ٹھکرا نہ دیں جہاں کو کہیں بے دلی سے ہم 
مایوسئ مآل محبت نہ پوچھیے 
اپنوں سے پیش آئے ہیں بیگانگی سے ہم 
لو آج ہم نے توڑ دیا رشتۂ امید 
لو اب کبھی گلہ نہ کریں گے کسی سے ہم 
ابھریں گے ایک بار ابھی دل کے ولولے 
گو دب گئے ہیں بار غم زندگی سے ہم 
گر زندگی میں مل گئے پھر اتفاق سے 
پوچھیں گے اپنا حال تری بے بسی سے ہم 
اللہ رے فریب مشیت کہ آج تک 
دنیا کے ظلم سہتے رہے خامشی سے ہم